B. Bugár, podpredseda NR SR: (2005-09-22):
Dávam slovo spoločnému spravodajcovi z ústavnoprávneho výboru poslancovi Alexejovi Ivankovi, aby informoval Národnú radu o výsledku prerokovania tohto návrhu v jednotlivých výboroch. Nech sa páči. A. Ivanko, poslanec: Ďakujem za slovo. Vážený pán predsedajúci, vážený pán podpredseda vlády a minister spravodlivosti, vážené kolegyne poslankyne, vážení kolegovia poslanci, dovoľte mi, aby som vám predložil spoločnú správu výborov Národnej rady o prerokovaní vládneho návrhu zákona o výkone trestu odňatia slobody (tlač 1193) vo výboroch Národnej rady v druhom čítaní. Ústavnoprávny výbor Národnej rady ako gestorský výbor k vládnemu návrhu zákona o výkone trestu odňatia slobody podáva Národnej rade Slovenskej republiky podľa § 79 ods. 1 zákona Národnej rady o rokovacom poriadku v znení neskorších predpisov spoločnú správu výborov Národnej rady. Národná rada Slovenskej republiky svojím uznesením z 21. júna 2005 pod č. 1681 pridelila vládny návrh zákona o výkone trestu odňatia slobody (tlač 1193) na prerokovanie týmto výborom: Ústavnoprávnemu výboru Národnej rady, Výboru Národnej rady pre financie, rozpočet a menu, Výboru Národnej rady pre sociálne veci a bývanie, Výboru Národnej rady pre zdravotníctvo, Výboru Národnej rady pre obranu a bezpečnosť a Výboru Národnej rady pre ľudské práva, národnosti a postavenie žien a Výboru Národnej rady pre verejnú správu. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Vládny návrh zákona o výkone trestu odňatia slobody (tlač 1193) odporúčali Národnej rade schváliť: Ústavnoprávny výbor Národnej rady, Výbor Národnej rady pre financie, rozpočet a menu, Výbor Národnej rady pre sociálne veci a bývanie, Výbor Národnej rady pre obranu a bezpečnosť, Výbor Národnej rady pre ľudské práva, národnosti a postavenie žien. Výbor Národnej rady pre zdravotníctvo neprijal platné uznesenie, pretože predložený návrh zákona nezískal súhlas nadpolovičnej väčšiny prítomných poslancov. Výbor Národnej rady pre verejnú správu návrh predmetného zákona neprerokoval, pretože podľa § 52 ods. 2 zákona o rokovacom poriadku nebol uznášaniaschopný. Z uznesení výborov Národnej rady, ktoré sú pod bodom III spoločnej správy, vyplývajú tieto pozmeňujúce a doplňujúce návrhy – je ich celkove 39, o ktorých gestorský výbor navrhuje hlasovať takto: spoločne o bodoch 1 až 38 s návrhom gestorského výboru schváliť a spoločne o bode 39 s návrhom gestorského výboru takisto schváliť. Gestorský výbor na základe stanovísk výborov k vládnemu návrhu zákona o výkone trestu odňatia slobody vyjadrených v ich uzneseniach uvedených pod bodom III tejto správy a stanovísk poslancov gestorského výboru vyjadrených v rozprave k tomuto návrhu zákona podľa § 79 ods. 4 písm. f) a § 83 zákona Národnej rady Slovenskej republiky o rokovacom poriadku v znení neskorších predpisov odporúča Národnej rade Slovenskej republiky vládny návrh zákona o výkone trestu odňatia slobody schváliť. Spoločná správa výborov Národnej rady o prerokovaní vládneho návrhu zákona o výkone trestu odňatia slobody vo výboroch Národnej rady Slovenskej republiky v druhom čítaní bola schválená uznesením Ústavnoprávneho výboru Národnej rady 12. septembra 2005 pod č. 874. Týmto uznesením výbor zároveň poveril spravodajcu predložiť návrhy podľa § 81 ods. 2, § 83 ods. 4, § 84 ods. 2 a § 86 zákona Národnej rady o rokovacom poriadku. Pán predsedajúci, skončil som. Otvorte rozpravu k tomuto bodu rokovania.